कोलकाता में अभिनेत्री के साथ छेड़छाड़, शिकायत दर्ज  
पिछली रात साल्ट लेक इलाके में हुई थी घटना
कार सवार कुछ युवकों ने की छेड़छाड़
अभिनेत्री ने कार की तस्वीर ले ली थी
एक फिल्म अभिनेत्री ने गुरुवार को पुलिस में शिकायत दर्ज कराई कि पिछली रात साल्ट लेक इलाके में अज्ञात युवाओं ने उसके साथ छेड़छाड़ की है. पुलिस ने यह जानकारी दी है. बिधान नगर (उत्तर) पुलिस में दर्ज कराई गई शिकायत में अभिनेत्री ने कहा कि कल रात जब वह साल्ट लेक स्थित अपने घर लौट रही थी तब कार सवार कुछ युवकों ने उसके साथ छेड़छाड़ की थी. उसने कहा कि बदमाशों ने उल्तादंगा क्रांसिंग से उसका पीछा किया और बाद में उसकी कार को ओवरटेक कर लिया.  
पुलिस ने बताया कि शिकायत के अनुसार युवकों ने अभिनेत्री के खिलाफ अभद्र टिप्पणी की और आपत्तिजनक भाव भंगिमाएं बनाईं. उन्होंने बताया कि इसके बाद अभिनेत्री ने कार की तस्वीर ले ली और उसका पंजीकरण संख्या नोट करके सुबह पुलिस में शिकायत दर्ज कराई. बिधाननगर पुलिस आयुक्तालय ने कहा कि मामला दर्ज करके जांच की जा रही है.